Source: https://tax-fin-lex.si/Zbirke/SodnaPraksaList?nodeId=c12d75c2-6028-47df-8e90-a3e33f9f74c8&pageNumber=31
Timestamp: 2020-08-07 18:24:42+00:00

Document:
VSL sodba IV Cp 729/2013
VSL0076035
zvišanje preživnine - preživninska zmožnost – prikrivanje preživninskih zmožnosti
Toženčeve preživninske zmožnosti so bistveno višje, kakor jih sam prikazuje. Ker prikriva svoje dejanske preživninske zmožnosti, jih sodišče numerično seveda ni moglo ugotoviti.
VSL sodba IV Cp 835/2013
VSL0077355
tožba za spremembo preživnine – višina preživnine – bistveno spremenjene razmere – pravnomočnost – potrebe otroka – preživninske zmožnosti staršev
Tožbi za zvišanje ali znižanje preživnine je mogoče ugoditi le, če so razmere bistveno spremenjene. Življenjske razmere se namreč nenehno spreminjajo, zato sleherna sprememba ne more biti bistvena. Drugačno stališče bi izvotlilo institut pravnomočnosti. Določitev višine preživninske obveznosti ni matematično opravilo, temveč rezultat vrednotnega sklepa, ki naj uravnoteži pravnorelevantne dejavnike v vrednotnem trikotniku, ki ga tvorijo: otrokove potrebe – preživninske zmožnosti matere – preživninske zmožnosti očeta.
VSL sklep I Cp 1092/2013
VSL0076053
predlog za oprostitev plačila sodne takse – poziv na plačilo sodne takse – ponoven poziv – pravnomočnost odločitve o predlogu za oprostitev plačila taks – domneva o umiku pritožbe
Sodišče je tožnika dvakrat pozvalo na plačilo sodne takse za pritožbo, zato ni razloga, da bi ga h temu še enkrat pozivalo, ko je postala odločitev o zavrnitvi njegovega predloga za oprostitev plačila sodne takse pravnomočna.
VSM sodba I Cp 312/2013
VSM0021520
OZ člen 346, 353, 353/3, 376. ZOR člen 18, 18/2, 262, 262/1, 371, 376, 376/1, 376/3, 751, 751/3. ZPP člen 7, 7/1, 187, 187/1, 187/2, 188, 188/1, 212, 215, 286, 337, 337/1, 362, 383.
mandatna pogodba - poslovna odškodninska odgovornost - odgovornost odvetnika - strokovna napaka - profesionalna skrbnost - nepravilna izbira tožene stranke in subjektivna sprememba tožbe - dokazno breme glede škode - prevalitev dokaznega bremena - sklepanje na podlagi pravila o dokaznem bremenu - zastaranje odškodninskega zahtevka - prepoved ne ultra alterum tantum
Že zgolj možnost različnih interpretacij Pogodbe o prevzemu glede obveznosti plačila plač, zapadlih pred prevzemom,je narekovala posebno previdnost toženih strank kot kvalificiranih pooblaščencev pri izbiri in spremembi tožene stranke v delovnem sporu. Ker bi profesionalna skrbnost v danih okoliščinah dovoljevala le razširitev tožbe na novo toženo stranko T., ne pa tudi umik tožbe zoper že obstoječo toženo stranko T. M., je sodišče prve stopnje tudi po prepričanju naslovnega sodišča v zvezi z izpolnjevanjem pogodbenih obveznosti na strani toženih strank, ki sta s subjektivno spremembo tožbe z dne 10. 1. 1996 dosegli prav slednje, pravilno ugotovilo elemente protipravnosti kot posledico opustitve dolžne skrbnosti v smislu določb tretjega odstavka 751. člena ZOR v zvezi z drugim odstavkom 18. člena tega zakona (skrbnost dobrega strokovnjaka), ko ni sporno, da tožeča stranka ni naročila vložitve tožbe zoper točno določeno pravno osebo. Za izkaz škode kot enega izmed kumulativno zahtevanih elementov odškodninske odgovornosti v okviru pravdnega postopka zadostuje že realno pričakovanje, da bi bila stranka na podlagi pravnomočne sodbe dejansko poplačana. Že to, ko je tožeča stranka dokazala, da bi svojo terjatev, ki jo je uveljavljala v delovnem sporu, v kolikor bi toženi stranki ravnali z dolžno skrbnostjo, lahko vsaj deloma izkazala z listino, ki ima kvaliteto izvršilnega naslova, v procesnem smislu zadošča za prevalitev dokaznega bremena o tem, da tožeča stranka, tudi v kolikor bi s sodbo na podlagi pripoznave razpolagala, zaradi plačilne nesposobnosti T. M. svoje terjatve tudi v tem obsegu dejansko ne bi realizirala, na toženo stranko. Ob pravilni uporabi materialnega prava je zatrjevanje in dokazovanje nastale škode ter njene višine procesno breme oškodovanca. Tožeča stranka bi morala svoj tožbeni zahtevek po višini, v kolikor ta presega znesek v delovnem sporu pripoznane terjatve, utemeljiti s substanciranim sklicevanjem na pravno odločilna dejstva oziroma svoja zatrjevanja o teh dejstvih, podana v zadevi Pd 1159/95, ustrezno povzeti ter opredeliti, kateri v postopku Pd 1159/95 predlagani oziroma izvedeni dokazi izkazujejo resničnost tako zatrjevanega pravno relevantnega dejanskega stanja.
VSM sodba I Cp 412/2013
VSM0021790
ZOZP člen 26, 26/1.
pasivna legitimacija - obvezno zavarovanje v prometu - kraj nastanka škode - škoda izven ozemlja RS
Pravilna je razlaga določb prvega odstavka člena 26 ZOZP, kot jo je sprejelo sodišče prve stopnje, ki pojem „škode na ozemlju Republike Slovenije“ veže na kraj škodnega dogodka, do katerega mora tedaj priti na ozemlju Republike Slovenije, da nastopi odgovornost toženega zavarovalnega združenja. Kakršnokoli drugačno razumevanje navedene zakonske določbe bi bilo zgolj nedopustno arbitrarno in preširoko, saj je ravno za nepremoženjsko škodo značilen njen sukcesivni značaj, ko se začetna in nadaljnja škoda kot celota v bistvu časovno zelo zavlečeta, nastopata lahko na različnih krajih, pač odvisno od zdravljenja in bivanja oškodovanca.
VSK sodba in sklep Cp 862/2012
VSK0005653
OZ člen 15, 33, 33/1. ZPP člen 11, 11/3, 11/4, 109.
sklenitev pogodbe - izpolnitev predpogodbe - razveza predpogodbe - kaznovanje odvetnice za žalitev v vlogi - presežena meja sprejemljive kritike
Izpolnitev predpogodbe se izrazi v sklenitvi glavne pogodbe, izpolnitev predpogodbe namreč predstavlja izjavo takšne volje, kot je bila glede bistvenih sestavin že opredeljena v predpogodbi. Pritožba je namenjena preizkusu pravnih in dejanskih zaključkov nižjega sodišča, izhajajoč iz izpodbijane sodbe, in v tem smislu je pričakovana ter v celoti dovoljena kritičnost pritožnika do stališč sodišča, vendar vse v mejah dostojnega izražanja ter brez izrekanja žaljivih vrednostnih sodb o delu sodišča ter sodstva kot celote, s katerim se ruši zaupanje v sodni sistem in spodkopava avtoriteta sodne veje oblasti.
VSL sklep I Cpg 546/2013
VSL0077838
Odvetniška tarifa tarifna številka 19, 19-4, 39.
stroški postopka – posvet s stranko – nagrada odvetnika za druge vloge – odvetniška tarifa
Sodišče prve stopnje toženi stranki neutemeljeno ni priznalo priglašenih stroškov za obvestilo z dne 1. 3. 2006 v višini 50 točk, za vlogo z dne 13. 3. 2008 v višini 50 točk in vlogo z dne 18. 2. 2013 v višini 50 točk. Pravilno pa ji ni priznalo priglašenih stroškov za posvet s stranko, saj ne gre za samostojno storitev, zajeta pa je že v drugih postavkah odvetniškega zastopanja.
VSL sklep I Ip 5509/2012
VSL0070865
ZST-1 člen 11, 11/3, 12, 12/2, 12/3.
oprostitev plačila sodne takse - izjava o premoženjskem stanju - trditvena podlaga – poziv k predložitvi izjave o premoženjskem stanju – nepopolna vloga
Izjava o premoženjskem stanju ni le dokaz, temveč predstavlja sestavni del vloge in s tem tudi del trditvene podlage, na temelju katere sodišče odloči, ali so podani pogoji za oprostitev plačila sodne takse. Vložitev predloga za oprostitev plačila sodnih taks že po svojem osnovnem namenu zajema tudi trditev dolžnika, da takse ne more plačati, skupaj s podatki iz izjave o premoženjskem stanju pa predstavlja zadostno trditveno podlago za presojo izpolnjevanja pogojev za oprostitev plačila sodnih taks.
VSK sodba in sklep Cp 845/2012
VSK0005461
OZ člen 179. KZ (1994) člen 171.
predpostavke odškodninske odgovornosti – nedopustno ravnanje – razžalitev dobrega imena in časti – opredelitev v Kazenskem zakoniku – resničnost izjave
Pri presoji pravnega standarda razžalitve dobrega imena in časti je treba uporabiti merila iz OZ, ki ureja odškodninsko pravo, in si, kolikor so pomanjkljiva, ob tem pomagati tudi z merili s kazenskopravnega področja, in ker razžalitve OZ ne opredeli, si je sodišče prve stopnje pravilno pomagalo z določbami v času dejanja veljavnega Kazenskega zakonika, ki je v 171. členu opredelil razžalitev časti in tudi izgubo elementa protipravnosti, če storilec (toženec) dokaže resničnost svojih trditev.
VSK sklep Cp 68/2013
VSK0006545
ZNP člen 9.
določitev vsebine sporazuma lastnika zemljišča in imetnika stavbne pravice - sporno lastništvo na nepremičnini - sklicevanje na zemljiškoknjižne podatke
V konkretnem primeru sklicevanje predlagateljev zgolj na zemljiškoknjižne podatke, ne zadostuje za zaključek, da so materialnopravno legitimirani v obravnavanem primeru. Ne gre namreč spregledati, da so pravni predniki predlagateljev predmetno parcelo z veljavno pogodbo prodali pravni prednici nasprotne udeleženke, po kateri je ta parcela postala družbena lastnina v uporabi (upravi) pravne prednice nasprotne udeleženke, ki je na njej pridobila posest in z njo naprej razpolagala. Za veljavnost prenosa pravice uporabe vpis v zemljiško knjigo ni bil konstitutiven pogoj in je pravna prednica nasprotne udeleženke to pravico pridobila že s podpisom pogodbe in prevzemom nepremičnine v posest, hkrati pa sta pravna prednika predlagateljev svojo solastninsko pravico na tej nepremičnini izgubila in zato predlagatelji obravnavane parcele niso mogli podedovati.
VSL sodba II Cp 3023/2012
VSL0071538
ZPP člen 458, 458/1, 458/2.
spor majhne vrednosti – pritožbeni razlogi v sporu majhne vrednosti – plačilo za storitve obveznih javnih služb – odvoz odpadkov
Tožnica bi bila tožencu le v primeru dejanskega izvajanja storitev (oziroma prihoda na njegovo prebivališče z namenom, da bio odpadke odpelje, čeprav jih toženec ne bi pripravil) upravičena zaračunavati odvoz smeti in storitve v zvezi s tem. Ker je toženec izrecno ugovarjal, da bi tožnica to izvajala, je bila slednja dolžna to konkretno opredeliti in izkazati, a temu (bremenu) ni zadostila.
VSL sklep I Cpg 199/2013
VSL0069559
ZPP člen 142.
vročanje - nadaljevanje postopka po razveljavitvi sklepa o izvršbi na podlagi verodostojne listine – dopolnitev nepopolne tožbe - spor majhne vrednosti – osebno vročanje
Z navajanjem dejstev in predlaganjem dokazov še v prvi vlogi po tožbi, ima tožeča stranka možnost dopolniti tožbo in tako odpraviti njeno nepopolnost. Po vsebini gre za dopolnitev tožbe, saj se tožena stranka šele s prejemom te vloge podrobneje seznani s trditvami tožeče stranke in predlaganimi dokazi. Zato je potrebno takšno vlogo nasprotni stranki tudi vročati kot tožbo, torej osebno po 142. členu ZPP.
VSL sklep I Cpg 368/2013
VSL0076639
ZOdvT člen 14, 14/4. ZOdvT tarifna številka 3101.
predčasen zaključek postopka – umik tožbe – znižanje nagrade
Četrti odstavek 14. člena ZOdvT je potrebno razlagati tako, da izenačuje predčasni zaključek zadeve s prenehanjem pooblastila, saj določa, da predčasni zaključek zadeve ali prenehanje pooblastila pred zaključkom zadeve na že nastale nagrade ne vpliva, če ta zakon ne določa drugače (v obravnavanem primeru pa zakon določa drugače, saj tar. št. 3101 predvideva znižanje nagrade s količnika 1,3 na 0,8). Ob upoštevanju dejstva, da je tožeča stranka po tem, ko je izvršilna zadeva prešla v pravdno, umaknila tožbo in je prišlo do predčasnega zaključka zadeve, je potrebno uporabiti tar. št. 3101.
VSL sodba II Cp 2716/2012
VSL0065301
ZOR člen 47, 105. ZPP člen 212, 215, 254, 254/3.
kreditna pogodba – določenost pogodbenih določil – ničnost pogodbe zaradi predmeta – neveljavnost pogodbe – delna ničnost – obresti – dokazi in izvajanje dokazov – izvedenci – pravica do izjave – spoznavna kriza – trditveno in dokazno breme
Pogodbena spremenljivka R v konkretnem primeru ni splošno znano dejstvo, ker se vrednosti takšne spremenljivke, kot jih prikazuje tožeča stranka, ne ujemajo z vrednostmi TOM. Sodišče prve stopnje je tožbeni zahtevek zavrnilo upoštevajoč trditveno in dokazno breme. Vendar pa nedoločljivost predmeta obveznosti tožene stranke kot posojilojemalke kliče celo k ničnosti konkretnega pogodbenega določila, tj. k delni ničnosti predmetne pogodbe.
VSL sodba I Cpg 473/2012
VSL0069558
OZ člen 1050.
poravnava – negotovo pravno razmerje – slabo premoženjsko stanje dolžnika – dogovor o obročnem plačilu dolga
Poravnava je dvostranski pravni posel (pogodba) o spremembi spornega ali negotovega pravnega razmerja, katere podlaga (razlog) je ravno v odpravi spora oziroma negotovosti. Iz razmerja med pravdnima strankama sicer takšna spornost razmerja ne izhaja, saj tožena stranka višini dolga ni ugovarjala. Pač pa je s Sporazumom tožena stranka, upoštevaje slabo premoženjsko stanje tožene stranke, pristala na obročno plačilo dolga s strani tožene stranke. Takšne okoliščine utemeljujejo zaključek o negotovosti pravnega razmerja, ki prav tako predstavlja podlago sklenitvi sodne poravnave.
VSL sklep II Cp 699/2013
VSL0071520
pravdni stroški – zahteva za povrnitev pravdnih stroškov – pravočasnost zahteve za povrnitev pravdnih stroškov
Stroške postopka na prvi stopnji bi moral četrti toženec na podlagi sedmega odstavka 163. člena ZPP priglasiti v 15 dneh po prejemu sklepa, s katerim je sodišče zunaj obravnave končalo postopek zoper njega; to pa je sklep z dne 26. 7. 2011. Odločitev prvostopenjskega sodišča, da je dne 25. 10. 2012 vložen predlog za povrnitev stroškov postopka očitno prepozen, je pravilna.

References: sodišče 

Sodišče 
 sodišče 
 sodišče 

Sodišče 
 sodišče 
 sodišče 
 Sodišče 
 sodišče